Berneen Candice Čereška

Berneen Candice Čereška (g. 1985 m. sausio 8 d. Durbanas, PAR) – R&B muzikos atlikėja, televizijos laidų vedėja, aktorė ir modelis.

Biografija 

Gimė 1985 m. Sausio 8 d.  Durbane, PAR. Berneen tėvai – gaisrininkas Ronnie Naidoo ir slaugytoja Rumba Naidoo.

Pietų Afrikoje Berneen lankė Pinetown mergaičių vidurinę mokyklą. Nuo pat vaikystės mėgusi vaidinti ir dainuoti, pasirodymus vietiniuose renginiuose ji pradėjo rengti būdama 16.

2003 m., sulaukusi 18 metų, turėdama kelis šimtus svarų kišenėje ir nei vieno pažįstamo, atvyko į  Londoną siekti muzikinės karjeros.  Pirmasis jos darbas buvo patarėja narystės klausimais sporto klube “Golds Gym”. Londone ji gyveno 4 metus, o nuo 2007 m. iki 2009 m. gyveno ir dirbo Lietuvoje, kur aktyviai koncertavo ir vedė televizijos laidas. Nuo 2009 metų buvo trumpam grįžusi į Londoną, šiuo metu gyvena ir muzikinę karjerą tęsia Katare.

Karjera

2007–2009 

Susipažinusi su lietuviais Londone, Berneen atvyko aplankyti Lietuvos ir liko čia gyventi dvejus metus. Ji prisijungė prie muzikinio realybės šou „Kelias į žvaigždes 3“ dalyvių ir buvo pirmoji užsienietė tokio tipo šou Lietuvoje. Visiškai nemokėdama lietuvių kalbos, nors visas šou repertuaras buvo lietuviškas, Berneen sugebėjo pelnyti žiūrovų palankumą ir nukeliavo iki pusfinalio.

Nors realybės šou Berneen nelaimėjo, tačiau dėl savo egzotiškos išvaizdos ir talento sulaukė žiūrovų susidomėjimo ir palaikymo. 2008 metais ji buvo pakviesta dalyvauti LNK televizijos muzikiniame projekte „Žvaigždžių duetai 2“, poroje su aktoriumi  Daliumi Mertinu. „Žvaigždžių duetuose“ Berneen ir D. Mertinas dalyvavo tris mėnesius ir buvo laikomi vieni projekto favoritų. Netikėtos dainų interpretacijos ir poros aktoriniai sugebėjimai sužavėdavo komisiją ir žiūrovus. Tačiau dėl Vilniaus senamiestyje įvykusio rasistinio išpuolio prieš Berneen, pora nusprendė savo noru iš projekto pasitraukti.

Dalyvaudama „Žvaigždžių duetuose 2“ ji taip pat vaidino reklamose, atliko pagrindinį vaidmenį LNK televizijos naujametinėje pasakoje “Eglė žalčių karalienė”. 2009-aisiais Berneen buvo pakviesta vesti naują LNK infošou „Kakadu“ (dabar – KK2), jos partneriu tapo Tomas Ališauskas. Pasak laidos prodiuserių, laidos žiūrovai vedėją greit pamilo, nes ji – malonus žmogus ir tai spinduliavo ekrane. Dar prieš tapdama „Kakadu“ vedėja, Berneen kartą pavadavo Violetą Blėdienę laidoje „Super LT“, kur ją išrinko žiūrovai iš kitų 7 kandidačių, žinomų Lietuvos pramogų pasaulio atstovių.  Tuo pat metu Berneen vaidino ir kitoje LNK laidoje „Labadiena“.

Dirbdama laidų vedėja, Berneen neapleido ir muzikinės karjeros. Pasibaigus „Kelias į žvaigždes 3“, Berneen pakeitė prodiuserį ir pradėjo dirbti su nauja vadybininkų komanda, kuri turėjo padėti atlikėjai tęsti karjerą kaip R&B stiliaus atlikėjai. Naują įvaizdį ir anglišką repertuarą ji pristatė 2009 TV3 naujojo sezono atidaryme.  Ji aktyviai koncertuodavo televizijos renginiuose, su reperiu Sezzy apšildė į  Lietuvą atvykusią amerikiečių repo superžvaigždę Snoop Dogg.

2009 metais ji išvyko iš Lietuvos, motyvuodama tuo, jog nori atlikti savo mėgiamą muziką. Berneen prisipažino, kad jai niekad nepatiko dainuoti lietuvių kalba, kurios gerai nemokėjo.

2011–2014 

Atvykusi į  Katarą, Berneen susipažino su prodiuseriu Alim Salahud-din, muzikinio ženklo „I.Am. The. Future. Music" vadovu.  2012 metais jie išleido EP albumą „Lasers, Love and Lipstick“, kuris buvo išplatintas  internete, tačiau ten išbuvo vos keletą savaičių ir daugiau niekad nebebuvo viešinamas. 2014 metais Berneen išsiskyrė su „I.Am. The. Future. Music" nepateikdama oficialių priežasčių, tačiau išreikšdama nusivylimą dėl veltui praleistų metų.

2015 – dabar 

Po nesėkmingo darbo su prodiuseriais, Berneen nusprendė pati įkurti savo kompaniją, pavadintą “Not A Robot Entertainment”. Šiuo metu ji dirba su nauja muzikine programa, kurią ketina atskleisti 2016-aisiais.

Užpuolimas 

2008 metų balandžio vakarą  Vilniuje Berneen su drauge einant pro  Šv. Onos bažnyčią, ją užgaulioti ėmė ten buriavęsi jaunuoliai, o viena mergina, kaip vėliau nustatyta –  Krašto apsaugos savanorė Violeta Iljinych – pradėjo muštis.  V. Iljinych tamsiaodę Berneen išvadino įžeidžiamais žodžiais ir fiziškai ją užpuolė.

Po incidento buvo iškviesta policija. Atlikėja nuvyko į  ligoninę, kur jai buvo nustatyti galvos, rankų sužalojimai.  Tiesa, į teisėsaugą ji kreipėsi tik praėjus šešioms dienoms po įvykio , motyvuodama tuo, kad pradžioje buvo šoke ir nenorėjo šio įvykio viešinti.  Tačiau kitą dieną po užpuolimo, pietaudama pas „Žvaigždžių duetai 2“ partnerį D. Mertiną ji pasijuto blogai ir buvo išvežta į ligoninę, kur jai statyta lašelinė. Apie incidentą sužinojęs Berneen partneris ir laidos prodiuseriai paragino atlikėją netylėti, nes toks atvejis Lietuvoje – ne pirmas. Todėl buvo surengta spaudos konferencija. 

„Žinau, kad žmonės, patyrę panašius išpuolius, tiesiog išvyksta iš Lietuvos. Ryžausi kalbėti apie tai, nes manau, kad tai turi keistis. Tie žmonės manęs neprivers palikti Lietuvos, kurioje sunkiai dirbau devynis mėnesius ir kurioje sutikau daug gerų draugų“, – spaudos konferencijoje kalbėjo Berneen.

Po spaudos konferencijos ji parašė pareiškimą policijai  ir pasitraukė iš TV projekto , tikindama, jog po šio įvykio žiūrovai dabar mažiau dėmesio kreiptų į jų su Daliumi pasirodymus ir balsuotų ne už dueto dainą, bet konkrečiai už arba prieš Berneen. Mergina sakė nenorinti, jog būtų manoma, neva ji „pasidarė sau gerą reklamą“.

Berneen užpuolimu kaltinta savanorė už rasinės neapykantos kurstymą ir  viešosios tvarkos sutrikdymą buvo nuteista kalėti 43 paras. V. Iljinych apskundė nuosprendį ir byla atsidūrė  Lietuvos Aukščiausiajame Teisme.  Tačiau jis nusprendė, jog V. Iljinych padarė  baudžiamąjį nusižengimą ir buvo nubausta teisingai.

 Žmogaus teisių stebėjimo instituto 2008 metų ataskaitoje teigiama, jog Berneen užpuolimas buvo vienas iš įvykių, iškėlusių  rasizmo ir  ksenofobijos problemas Lietuvoje.  Jis taip pat minimas JAV valstybės departamento  Demokratijos, žmogaus teisių gynimo ir darbo biuro 2008 metų ataskaitoje – kaip iliustruojantis netolerancijos ir socialinės  diskriminacijos problemas Lietuvoje.  Berneen užpuolimas minimas ir  Leonido Donskio monografijoje “A Litmus Test Case of Modernity– Examining Modern Sensibilities and the Public Domain in the Baltic States at the turn of the century”, kurioje aptariami Baltijos regiono šalių socialiniai, ekonominiai ir kultūriniai pokyčiai.

Diskografija

Albumai

Lasers, Love and Lipstick (2012) 
 Intro (Dileepa Liyanage, Alim Salahud-din)
 Ra-ta-ta-ta-taa (Alim Salahud-din)
 Sorry I missed your Call (Berneen Cereska, Dileepa Liyanage (Lee))
 Boyfriend (Berneen Cereska, Dileepa Liyanage, Alim Salahud-din)
 Freaky Love (Berneen Cereska, Dileepa Liyanage)
 Story of U & I Intro (Berneen Cereska, Dileepa Liyanage, Alim Salahud-din)
 Story of U & I (Berneen Cereska, Dileepa Liyanage, Alim Salahud-din)
 A Double S (Alim Salahud-din, Dileepa Liyanage)
 Vicious (Berneen Cereska, Dileepa Liyanage, Alim Salahud-din)
 Crush (Alim Salahud-din, Dileepa Liyanage)
 Hear Me (Alim Salahud-din)
 Freaky Love Remix (Berneen Cereska, Dileepa Liyanage, Alim Salahud-din)
 Back on Track (Berneen Cereska, Dileepa Liyanage, Alim Salahud-din)
 Dream Chaser (Berneen Cereska, Dileepa Liyanage, Alim Salahud-din)
 Outro (Alim Salahud-din, Dileepa Liyanage)
 We were meant to be (bonus track) (Alim Salahud-din)

Dainos 

 Gotcha (Berneen Čereska, Gajus Milkeraitis)
 Mess Around (Berneen Čereska, Gajus Milkeraitis, Sezzy)
 Grįžk namo, my baby (Berneen Čereska, Žilvinas Žusinas)
 Ya, Ya,Ya (Berneen Čereska, Linas Adomaitis)
 So what (Berneen Čereska, Linas Adomaitis)
 Sweet Love (Berneen Čereska)
 You Sexy
 Taip šiltai
 Mano jis
 Celebration

„Žvaigždžių Duetai 2“ metu atliktos dainos
 Geriau pašvilpauki bernioke
 Pasakyk kada
 Čiunga čianga
 Purpurinis vakaras
 Vien tik tu – Only you
 Kai saulė neliūdi nakčia
 Dūmai akyse
 Aš mylėjau tave tau nežinant
 New York, New York
 Čiorik, čiorik
 All that Jazz…

„Kelias į žvaigždes 3“ metu atliktos dainos:
 Tu vienas širdy
 Miesto džiunglės
 Tu taip toli
 Mažas pasaulis

Filmografija

Šaltiniai 

Kelias į žvaigždes dalyviai
Lietuvos laidų vedėjai
Pietų Afrikos Respublikos muzikai